  Виталий Пронин Новгород улосвылысь Холм карысь поисковикъёс 3 ар ӵоже утчасько ни Быдӟым Отечественной ож вакытэ самолёт усем бервылысь. Кыдёке лобась бомбардировщик (ДБ-3) сыръясь интые выемын. Соин утчаськисьёс туж кема курадӟизы самолётлэсь бырем экипажзэ шедьтыны но поттыны. Туэ соослы удалтӥз . 5,5 метр музъем улысь ӝутэмын вал Осинцев Александр Васильевичлэн лысьӧмъёсыз. Старший сержант самолётын стрелок-радист луыса ожмаськем. Бордысьтыз шедьтэмын адресъёсын книжкаез, дневникез, медальонэз, профсоюз билетэз. Тужгес тунсыко шедьтос луиз мотоцикллы водительской удостоверениез. Музъем пушкын сомында ар улыса но, утиськемын туспуктэмезлэн оглюкетэз но гожъямъёсыз. Документ вылысь лыдӟыны луэ: Осинцев Александр Васильевич, удостоврение сётэмын Удм АССР-ын Ижкарысь госавтоинспекциен. Эшшо одӥгез документаз 74-тӥ заводэн сётэмын шуыса гожтэмын. Сыӵе лыдпусэз вал «Ижмаш» заводлэн. Элькунысь «Долг» огазеяськон, бырем ожгарчи сярысь кыӵе ке ивор шедьтыны курыса, вазиськиз ни та предприятие. Озьы ик утчало воргоронлэсь ӵыжы-выжыоссэ. Шугъяськытэ соиз: Интернетысь «Мемориал» утчаськон сайтын та воргорон сярысь номыр гожтымтэ. Эдуард Степанов Туспуктӥз "Пирамида" утчаськонъя отряд Теги: Быдымож  